CELEX: C2005/281/19
Language: sk
Date: 2005-11-12 00:00:00
Title: Vec C-342/05: Žaloba podaná 19. septembra 2005 Komisiou Európskych spoločenstiev proti Fínskej republike

12.11.2005   
            
            
               SK
            
            
               Úradný vestník Európskej únie
            
            
               C 281/10
            
         Žaloba podaná 19. septembra 2005 Komisiou Európskych spoločenstiev proti Fínskej republike
   (Vec C-342/05)
   (2005/C 281/19)
   Jazyk konania: fínčina
   Komisia Európskych spoločenstiev, v zastúpení: M. van Beek a I. Koskinen, splnomocnení zástupcovia, s adresou na doručovanie v Luxemburgu, podala 19. septembra 2005 na Súdny dvor Európskych spoločenstiev žalobu proti Fínskej republike.
   Žalobkyňa navrhuje, aby Súdny dvor:
   
               1)
            
            
               určil, že Fínska republika si nesplnila povinnosti, ktoré jej vyplývajú z článku 12 ods. 1 a článku 16 ods. 1 smernice Rady 92/43/EHS o ochrane prirodzených biotopov a voľne žijúcich živočíchov a rastlín (1) tým, že pravidelne povoľovala lov vlkov v rozpore s výnimkami stanovenými v článku 16 ods. 1 tejto smernice;
            
         
               2)
            
            
               zaviazal Fínsku republiku nahradiť trovy konania.
            
         Žalobné dôvody a hlavné tvrdenia
   Článok 16 smernice 92/43/EHS zaviedol výnimku zo systému prísnej ochrany druhov upraveného v článku 12, a preto sa musí vykladať reštriktívne. Prvý odsek tohto článku obsahuje dva predpoklady udelenia výnimky na základe písmen a) až e). Výnimka predovšetkým nemôže spôsobiť zhoršenie stavu ochrany populácie príslušného druhu na území jeho prirodzeného výskytu. Po druhé, výnimku je možné využiť, len ak nie je k dispozícii uspokojivá alternatíva.
   Berúc do úvahy, že stav ochrany vlkov vo Fínsku nie je priaznivý, že jestvujú iné alternatívne možnosti a že povolenia na lov vlkov sa bežne vydávajú bez toho, aby súvislosť so živočíšnymi druhmi spôsobujúcimi vážne škody bola primerane overená, je lov vlkov vo Fínsku povoľovaný nad rámec podmienok uvedených v článku 16 ods. 1 smernice 92/43/EHS.
   
      (1)  Smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín, Ú. v. ES L 206, 22.6.1992, s. 7; Mim. vyd. 15/002, s. 102.